គណបក្ស​សាធារណរដ្ឋ​តទល់​មតិ​មុន​ការ​បោះឆ្នោត​ប្រធានាធិបតី​ឆ្នាំ​២០១២
បេក្ខជន​ប្រធានាធិបតី​ពី​គណបក្ស​សាធារណរដ្ឋ​​ចំនួន​៥​នាក់​ បាន​ប្រមូល​ផ្តុំ​គ្នា​​​ដើម្បី​ជជែក​ដេញ​ដោល​គ្នា​អំពី​បញ្ហា​ជាតិ​សំខាន់ៗ។
មួយឆ្នាំកន្លះមុនការបោះឆ្នោតជ្រើសរើសប្រធានាធិបតីសហរដ្ឋអាមេរិកឆ្នាំ២០១២ ជនប្រាំនាក់ដែលអាចមានលទ្ធភាពឈរឈ្មោះជាបេក្ខជនប្រធានាធិបតីពីគណបក្សសាធារណរដ្ឋ បានប្រមូលផ្តុំគ្នានៅទីក្រុងហ្គ្រីនវៀល (Greenville) រដ្ឋ សោធ ខារ៉ូឡៃណា (South Carolina) ដើម្បីជជែកដេញដោលគ្នាមួយ ដែលត្រូវបានផ្សព្វផ្សាយទូទាំងប្រទេស តាមបណ្តាញព័ត៌មាន Fox ។ ការជជែកដេញដោលគ្នារយៈពេលមួយម៉ោងកន្លះ បានចាប់ផ្តើមដោយមានសំណួរអំពីការសម្លាប់មេដឹកនាំភេរវជន អូសាម៉ា ប៊ិន ឡាដិន (Osama bin Laden) កាលពីថ្ងៃអាទិត្យ និងគោលនយោបាយរបស់សរអា នៅអាហ្វហ្កានីស្ថាន មជ្ឈឹមបូព៌ា និងអាហ្រ្វ៊ិកខាងជើង។ សមាជិកសភា រ៉ន ផល (Ron Paul) ដែលជំទាស់នឹងការទាក់ទិនរបស់អាមេរិកនៅបរទេសដែលរួមទាំងការផ្តល់ជំនួយបរទេសផងនោះ បានអំពាវនាវឲ្យមានការដកទ័ពអាមេរិកទាំងអស់ចេញពីអាហ្វហ្កានីស្ថាន។ លោកមានប្រសាសន៍ថា៖ «យើងបានទៅអាហ្វហ្កានីស្ថានដើម្បីចាប់ប៊ិន ឡាដិន ហើយគាត់មិនបានស្ថិតនៅទីនោះទេ។ ឥឡូវនេះគាត់ត្រូវបានសម្លាប់ទៅហើយ។ ដូច្នេះនេះជាពេលវេលាយ៉ាងប្រសើរមួយសម្រាប់ឲ្យប្រទេសនេះ វាយតម្លៃឡើងវិញ ហើយដកទ័ពយើងចេញពីអាហ្វហ្កានីស្ថាន រួចហើយបញ្ចប់សង្គ្រាមដែលមិនបានជួយយើង ហើយដែលមិនបានជួយអ្នកណាទាំងអស់នៅមជ្ឈឹមបូព៌ា»។ អតីតសមាជិកព្រឹទ្ធសភា រិក ស៊ែនថូរុម (Rick Santorum) នៃរដ្ឋ ភេន្នស៊ីលវែនា (Pennsylvania) ថ្លែងថា គោលនយោបាយការបរទេសរបស់លោកប្រធានាធិបតីអូបាម៉ា ដែលមានប្រសិទ្ធិភាពជាងគេនោះ គឺគោលនយោបាយ ដែលលោកបានធ្វើបន្តពីរដ្ឋបាលលោកអតីតប្រធានាធិបតីប៊ុស្ស (Bush) ដែលមានរួមទាំងការតាមរក ប៊ិន ឡាដិន ផង។ គោលនយោបាយរបស់លោកប្រធានាធិបតីអូបាម៉ា លើប្រទេសលីប៊ី ត្រូវបានវាយប្រហារពី២ជ្រុង នៅក្នុងការជជែកដេញដោលគ្នានេះ។ អតីតនាយកប្រតិបត្តិក្រុមហ៊ុន Godfather Pizza លោក ហ៊រប៊ត ខេន (Herbert Cain) ដែលជាបេក្ខជនស្បែកខ្មៅតែម្នាក់គត់ និងដែលក្រុមTea Party និយមចូលចិត្តនោះបានថ្លែងថា លោកប្រធានាធិបតី បានចូលទៅក្នុងជម្លោះប្រទេសលីប៊ី ដោយគ្មានយុទ្ធសាស្ត្រច្បាស់លាស់មួយ ហើយឥឡូវនេះអាចធ្វើឲ្យស្ថានការណ៍តានតឹងឡើង។ ប៉ុន្តែលោកអភិបាលរដ្ឋ ធីម ផាវឡេនទី (Tim Pawlenty) បានរិះគន់លោកប្រធានាធិបតីអូបាម៉ាថាមិនបានចាត់វិធានការណ៍ម៉ឺងម៉ាត់ នៅដើមខែមិនា នៅពេលដែលលោកបានថ្លែងថា ការដកលោក ម៉ូម្ម៉ារ ហ្កាដាហ្វ៊ី (Moammar Gadhafi) ចេញពីតំណែងប្រហែលជាអាចសម្រេចធ្វើបានយ៉ាងឆាប់រហ័ស។ គ្មានជនណាម្នាក់ក្នុងចំណោមបុរសទាំងប្រាំនាក់ ដែលឋិតនៅលើឆាក នៅរដ្ឋសោធ ខារ៉ូឡៃណា នោះ ត្រូវគេចាត់ទុកថា ជាបេក្ខជនថ្នាក់ខ្ពស់ទេ លើកលែងលោក អតីតអភិបាលរដ្ឋ ធីម ផាវឡេនទី នៃរដ្ឋមីន្នីសូតា (Minnesota) ដែលសព្វថ្ងៃនៅពីក្រោយបេក្ខជនឯទៀត ក្នុងការស្ទង់មតិ នៅរដ្ឋសំខាន់ៗ ឧទាហរណ៍ដូចជារដ្ឋ អាយអូវ៉ា (Iowa) ជាដើម។ ក្នុងចំណោមសមាជិកគណបក្សសាធារណរដ្ឋល្បីឈ្មោះ ដែលអាចចូលរួមនៅក្នុងការជជែកដេញដោលគ្នា នៅលើកក្រោយរួមមានទាំងលោក មីត្ត រ៉ុមនី (Mitt Romney) អតីតអភិបាលរដ្ឋម៉ាស្សាជូសេត្តស៍ (Massachusetts) មហាសេដ្ឋី និងតារាទូរទស្សន៍ ដូណលដ៍ ត្រាមផ៍ (Donald Trump) និង លោកស្រីសមាជិកសភា មីស្ស៊ែល្លិ បាចមែន (Michelle Bachman) ពីរដ្ឋ មីន្នីសូតា ផង៕ ប្រែសម្រួលដោយ ប៉ូច រាសី